Nariadenie Rady (EHS) č. 1473/86
z 13. mája 1986,
ktorým sa mení a dopĺňa nariadenie (EHS) č. 2759/75 o spoločnom organizovaní trhu s bravčovým mäsom
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
keďže článok 20 nariadenia (EHS) č. 2759/75 [3], naposledy zmeneného a doplneného nariadením (EHS) č. 3768/85 [4] ustanovuje, že môžu byť prijaté opatrenia na podporu trhu s cieľom zohľadniť akékoľvek obmedzenia uplatnené na voľný obeh bravčového mäsa v dôsledku opatrení prijatých v oblasti veterinárnej a zdravotnej politiky; keďže tieto opatrenia sa v súčasnosti vzťahujú výlučne na trh postihnutý týmto obmedzením; keďže obmedzenia dovozov výrobkov do tretích krajín z členského štátu, ktorého časť územia je postihnutá epidémiou, môže mať vážne následky na všetky vývozy z dotknutého členského štátu; keďže prijatie opatrení na podporu trhu by sa preto malo v takýchto prípadoch umožniť na celom území členského štátu,
PRIJALA TOTO NARIADENIE:
Článok 1
Článok 20 nariadenia (EHS) č. 2759/75 sa týmto nahrádza takto:
"Článok 20
Aby sa zohľadnili akékoľvek obmedzenia obchodovania vo vnútri spoločenstva alebo obchodovania s tretími krajinami, vyplývajúce z uplatňovania opatrení prijatých v rámci zabránenia šíreniu chorôb zvierat, môžu byť v súlade s postupom ustanoveným v článku 24 prijaté výnimočné opatrenia na podporu trhu postihnutého takýmito obmedzeniami. Tieto opatrenia môžu byť prijaté len vo výslovne nevyhnutnom prípade a na obdobie výslovne nevyhnutné na podporu takéhoto trhu."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 13. mája 1986